SKRIFTLIG FORESPØRGSEL P-1029/00

af Fernando Fernández Martín (PPE-DE) til Kommissionen

(29. marts 2000)

Om: Banankonflikten

I de seneste uger skulle der i henhold til flere kilder være opstået mulighed for en tilnærmelse mellem Kommissionens holdning og den holdning De Forenede Staters regering indtager, for så vidt angår en løsning på banankonflikten.

Denne tilnærmelse skulle dreje sig om et forslag fra Kommissionen om fordeling af kontingenterne i form af tildeling af 80 % af de såkaldte A- og B-kontingenter til såkaldt primære operatører, som rent historisk strækker sig tilbage til 1993 (dvs. størsteparten af dem, der indførte dollarbananer før dette tidspunkt, dvs. hovedsagelig multinationale amerikanske selskaber). De resterende 20 % skulle fordeles på andre (nye) operatører.

I henhold til forskellige kilder kunne det forslag til aftale, der er fremsendt til De Forenede Stater, som basiselement indbefatte automatisk overgang til toldordningen efter udløbet af en overgangsperiode.

Hvor langt er man nået i disse forhandlinger, især med hensyn til tildelingen af kontingenter og varigheden af overgangsperioden?

Er Kommissionen klar over, at automatisk overgang til en toldordning (Tariff only) kunne betyde enden for Fællesskabets bananproduktion?

Svar afgivet på Kommissionens vegne af Pascal Lamy

(29. maj 2000)

Efter at Verdenshandelsorganisationen (WTO) havde konkluderet, at visse aspekter af Fællesskabets gældende bananordning var uforenelig med dens regler (en ordning, som allerede var blevet revideret efter WTO-afgørelsen om den tidligere ordning), foreslog Kommissionen i november 1999 en tilgang i to faser til ændring af importreglerne for bananer: der indføres et toldkontingentsystem på et midlertidigt grundlag, som skal erstattes af en fast told i januar 2006. Forvaltningen af toldkontingentordningen, særlig hvad angår licenstildelingen, er i øjeblikket genstand for indgående drøftelser med alle berørte parter. Skulle alle berørte parter ikke kunne blive enige om licenstildelingen, forudses der i Kommissionens forslag mulighed for, at der straks indføres et system med fast told.

Side om side med konsultationerne med alle lande, der eksporterer bananer til Fællesskabet, herunder staterne i Afrika, Vestindien og Stillehavet (AVS) og de erhvervsdrivende og EF-producenterne, fører Kommissionen også bilaterale drøftelser med De Forenede Stater. Det sidste møde fandt sted i Washington den 30. marts 2000. Det er hidtil ikke lykkedes at nå til enighed om en gensidigt tilfredsstillende løsning på banantvisten.

Det største problem i forbindelse med Kommissionens udarbejdelse af forslaget til toldkontingentordningen er fortsat spørgsmålet om, hvordan importlicenserne skal fordeles til de erhvervsdrivende. De fleste erhvervsdrivende synes at foretrække en licensfordeling baseret på historiske resultater i en repræsentativ periode. Problemet er, at de ikke kan blive enige om en enkelt periode, som alle kan acceptere. USA insisterer på en referenceperiode forud for 1993, dvs. en periode, der ligger forud for oprettelsen af det indre marked for bananer. Denne holdning fremgår af det såkaldte caribiske forslag. Ecuador går ind for en mere nylig periode, men under alle omstændigheder efter 1993, medens AVS-staterne taler for en lang periode, der dækker både før og efter 1993.

Hvad angår en automatisk overgang til toldordningen alene, fremgår dette allerede af Kommissionens forslag, og det er som sådan ikke inddraget i drøftelserne med USA.

Med hensyn til EF-produktionen er det vigtigt at bemærke, at WTO-panelet aldrig har stillet spørgsmålstegn ved udligningsstøtteordningen i Fællesskabets banansektor. Kommissionen mener, at den europæiske bananproducents landbrugsindkomst kan garanteres med den gældende støtteordning, hvorved der kan sikres en vedvarende bananproduktion i Fællesskabet.